अब्दल रहमान ने अपने आपै कन्नैं सलाह-मशवरा करना शुरु कीता, “भाई अब्दल रहमान, सेठ ते टलदा नईं। उस अपनी इज्जत प्यारी ऐ। ओदी इक भैन ऐ पैन्तियें बरें दी, फी बी सेठ ओदे लेई बर नईं तुपदा, तां जे ओ बब्बै दादे दी जायदादू दा हिस्सा नईं मंगी बवै। जनानी गी खसम थोना चाई दा, नईं तां....” दरबेशै अपने आपै गी रोकी लैता। “नई भाई आब्दल रहमान,” उसने आखेआ-“दूए आदमियें दे मामले उप्परा परदा नईं हटा। मनासब इयै जे इक बारी फी सेठै कन्ने सुलह-सफाई आस्तै गल्ला बात कर। जे कर ओ फी बी सिद्दे रस्तैं नईं औन्दा तां फी सच्ची सच्ची आक्खी दे।” ऐतकी अब्दल रहमान मे मुंहां च गै मुन-मुन नईं कीता। इस बारी ओदे बोलें करी मामला काफी साफ होई गेआ। ते उत्थैं खड़ोते दे सबनें जनें, जिन्दे च सेठ बी हा, उनेंगी सुनेआ। इस चालो ओ गरीब मानु इस मारा थमां बचाई लैता गेआ। पर सेठै दे कमीनेपनै दे चरचे छिड़ी पे ते ओदी पत्त मिट्टी च मिली गेई। इस्सै लेई ओ झूठा मकद्दमा हून खडेरेआ गेआ हा।